Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 514/04)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća u roku (1) od tri mjeseca od datuma ove objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„Carne Mertolenga”

EU br.: PDO-PT-0212-AM01 – 1. ožujka 2018..

ZOI (X) ZOZP ( )

1. Skupina koja podnosi zahtjev i legitimni interes

Associação de Criadores de Bovinos Mertolengos (Udruženje uzgajivača goveda Mertolenga)

Skupinu čine proizvođači mesa „Carne Mertolenga” te ona ima legitimni interes za podnošenje zahtjeva za izmjenu.

Adresa: Rua Diana de Liz Horta do Bispo Apartado 466 7006-806 Évora Zemlja: Portugal

Tel. +351 266711222

E-pošta: geral@mertolenga.com

2. Država članica ili treća zemlja

Portugal

3. Rubrika specifikacije proizvoda na koju se primjenjuje izmjena

☐ Naziv proizvoda

☒ Opis proizvoda

☐ Zemljopisno područje

☒ Dokaz podrijetla

☒ Metoda proizvodnje

☐ Povezanost

☒ Označivanje

☒ Ostalo: brisanje odredaba o stavljanju na tržište, ažuriranje informacija o nadzornom tijelu i brisanje odredaba o nepravilnostima i žalbama

4. Vrsta izmjene (izmjena)

☐ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

☒ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjena/izmjene

5.1. Opis proizvoda

1. Izmjena

Izmjena 1.: brisanje riječi „rashlađeno” iz opisa proizvoda.

Razlog: riječ „rashlađeno” mora se izbrisati kako bi se govedina sa ZOI-jem „Carne Mertolenga” mogla prezentirati u obliku smrznutih komada. To je odgovor na razvoj tržišta u pogledu načina prezentacije proizvoda.

Izvorni tekst: „Rashlađeno meso životinja pasmine Mertolenga…”

Izmijenjeni tekst: „Meso životinja pasmine Mertolenga…”

2. Izmjena

Izmjena 2.: zamjena riječi „klasifikacija sirovina” riječima „dobne skupine”.

Razlog: riječi „dobne skupine” prikladnije su jer se u tekstu upućuje samo na starost životinja u trenutku klanja.

Izvorni tekst: „Klasifikacija sirovina:”

Izmijenjeni tekst: „Dobne skupine:”

3. Izmjena

Izmjena 3.: brisanje upućivanja na masu trupova u dobnim skupinama.

Razlog: u Uredbi Vijeća (EZ) br. 700/2007 od 11. lipnja 2007. navodi se da se čini da je masa životinja pri klanju manje važna za određivanje svojstava njihova mesa. Ovom se Uredbom ne utvrđuju rasponi mase trupova. Stoga je potrebno izbrisati ograničenja mase trupova za različite dobne skupine uključene u specifikaciju proizvoda.

4. Izmjena

Izmjena 4.: pojašnjenje raspona dobnih skupina „vitela” (tele) i „novilho” (mladi bik).

Razlog: ovom se izmjenom pojašnjava da je gornja granica dobnog raspona uključena u odgovarajuću kategoriju.

Izvorni tekst: „Raspon dobi: 6–10 mjeseci”.

Izmijenjeni tekst: „Raspon dobi: starije od šest mjeseci do najviše 10 mjeseci”.

Izvorni tekst: „Raspon dobi: 15–30 mjeseci”.

Izmijenjeni tekst: „Raspon dobi: starije od 15 mjeseci do najviše 30 mjeseci”.

5. Izmjena

Izmjena 5.: uključivanje dobne skupine „vitelão” (jednogodišnje tele).

Razlog: u izvornom tekstu specifikacije proizvoda nije obuhvaćena dob između dobnih skupina „vitela” (tele, 6–10 mjeseci) i „novilho/novilha” (mladi bik/junica, 15–30 mjeseci). To je rezultat pogreške autora teksta jer dobna skupina „vitelão” (jednogodišnje tele) nije bila vrlo relevantna na portugalskom tržištu govedine u to vrijeme. Otad je na portugalskom tržištu vrijednost lakših goveđih trupova porasla. Time je stvorena nova mogućnost za proizvodnju, kao i u slučaju mesa „vitela” (tele), koja je već predviđena u specifikaciji proizvoda. Proizvodnja ove vrste trupova primjerena je s obzirom na potencijal rasta goveda Mertolenga. Budući da je njihov rast nakon prestanka sisanja sporiji od drugih specijaliziranih pasmina (u prosjeku 937 g/dan), raspon dobne skupine „vitelão” (jednogodišnje tele) definira se kao raspon između gornje granice određene za dobnu skupinu „vitela” (tele) i donje granice određene za dobnu skupinu „novilho/novilha” (mladi bik/junica) u trenutku klanja.

Izvorni tekst: (ne postoji)

Izmijenjeni tekst: „Vitelão (jednogodišnje tele) – životinje koje u trenutku klanja imaju sljedeća svojstva: raspon dobi: starije od 10 mjeseci do najviše 15 mjeseci”.

6. Izmjena

Izmjena 6.: spajanje dobnih skupina „novilho” (mladi bik) i „novilha” (junica) u jednu dobnu skupinu, „novilho/novilha” (mladi bik/junica).

Razlog: nakon uklanjanja upućivanja na masu trupova razlika između dobnih skupina „novilho” (mladi bik) i „novilha” (junica) više nije očita i nema smisla prezentirati tu govedinu potrošaču u različitim kategorijama. Stoga ih je potrebno spojiti u jednu kategoriju.

Izvorni tekst: „Novilho” (mladi bik) – mužjaci koji u trenutku klanja imaju sljedeća svojstva: raspon dobi: 15–30 mjeseci / masa trupova: 200–250 kg. „Novilha” (junica) – ženke koje u trenutku klanja imaju sljedeća svojstva: raspon dobi: 15–30 mjeseci / masa trupova: 180–220 kg”.

Izmijenjeni tekst: „Novilho/novilha” (mladi bik/junica) – životinje koje u trenutku klanja imaju sljedeća svojstva: raspon dobi: starije od 15 mjeseci do najviše 30 mjeseci”.

7. Izmjena

Izmjena 7.: prihvatljivost drugih dobnih skupina.

Razlog: nakon provedbe plana poboljšanja pasmine, posebno primjenom umjetne oplodnje, kao i drugim tehničkim mjerama, znatno je poboljšana zootehnička vrijednost životinja pasmine Mertolenga. To znači da se i sastav trupova poboljšao, čak i kad je riječ o starijim životinjama.

Stoga trenutačne značajke svojstvene pasmini omogućuju ovu izmjenu kategorija i uključivanje novih dobnih skupina.

Izvorni tekst: (ne postoji)

Izmijenjeni tekst: „Za certifikaciju su prihvatljivi i trupovi životinja drugih dobnih skupina”.

8. Izmjena

Izmjena 8.: utvrđivanje dopuštenih kategorija trupova s obzirom na predložene izmjene dobnih skupina.

Razlog: ova se izmjena provodi kako bi se osiguralo da je tekst specifikacije proizvoda u skladu s izmjenama 5., 6. i 7. te omogućilo objektivnije utvrđivanje kategorija koje se mogu certificirati kao ZOI „Carne Mertolenga”.

Izvorni tekst:

„Novilho (mladi bik): isključene su kategorije iznad ‚E’ i ispod ‚P’ (uključivo). Novilha (junica): ista ograničenja koja se primjenjuju za kategoriju mladog bika. Vitela (tele): isključene su kategorije iznad ‚E’ (uključivo).”

Izmijenjeni tekst: „Novilho/novilha (mladi bik/junica): dopuštene su kategorije U, R i O. Ostale dobne skupine: dopuštene su kategorije U, R, O i P.”

9. Izmjena

Izmjena 9.: utvrđivanje „četvrti trupa” kao oblika prezentiranja koji je dopušten.

Razlog: oblik prezentiranja „četvrt trupa” treba se dodati kao odgovor na potrebe tržišta i promjene na njemu. Proizvod sa ZOI-jem „Carne Mertolenga” izlazi iz klaonice u obliku trupa, polovice trupa ili četvrtine trupa.

Izvorni tekst: „Trupovi ili polovice”.

Izmijenjeni tekst: „Trupovi, polovice ili četvrtine”.

10. Izmjena

Izmjena 10.: brisanje upućivanja na Uredbu Vijeća (EEZ) br. 1026/91.

Razlog: brisanje upućivanja na zastarjelo zakonodavstvo.

Izvorni tekst: „Ljestvica Zajednice za razvrstavanje trupova donosi se u skladu s Uredbom Vijeća (EEZ) br. 1026/91, podložno sljedećim ograničenjima”.

Izmijenjeni tekst: „Dopušteni su trupovi razvrstani u sljedeće utvrđene kategorije”.

5.2. Dokaz podrijetla

1. Izmjena

Izmjena 11.: brisanje obveze prema kojoj proizvođači moraju pripadati skupini i klati samo životinje sa zemljopisnog područja koje odgovara ZOI-ju „Carne Mertolenga”.

Razlog: brisanje odredaba koje nisu u skladu sa zakonodavstvom.

Izvorni tekst: „Gospodarstva proizvođača članova moraju se nalaziti unutar razgraničene regije i to je nužan preduvjet za pridruživanje skupini.”

Izmijenjeni tekst: (briše se).

Izvorni tekst: „Poljoprivrednici članovi pisanim se putem obvezuju klati samo životinje s predmetnog zemljopisnog područja.”

Izmijenjeni tekst: „Proizvođači se pisanim putem obvezuju da će podnijeti zahtjev za certifikaciju samo za životinje koje su rođene i uzgojene na predmetnom zemljopisnom području.”

2. Izmjena

Izmjena 12.: brisanje zahtjeva povezanog s označivanjem životinja tetoviranjem.

Razlog: zastarjela odredba. Trenutačno se u matičnoj knjizi upotrebljavaju dva sustava za označivanje životinja koje ispunjavaju uvjete za certifikat ZOI „Carne Mertolenga”: dvije ušne markice s brojem SIA (službeni identifikacijski broj) i elektronička identifikacija (u ovom slučaju vrijedi samo za odrasle životinje). Pravila povezana s označivanjem i postupanjem s govedima koja su trenutačno na snazi omogućuju savršenu sljedivost podrijetla životinja.

Izvorni tekst: „Upotreba tetovaža za identifikaciju stoke, upis u knjigu rođenja i matičnu knjigu, metalne ušne markice (SIA broj), prijevozne isprave i sukladnost s važećim pravilima nadzora omogućit će točno utvrđivanje podrijetla mesa namijenjenog certificiranju.”

Izmijenjeni tekst: „Sustav kojim se životinje unose u matičnu knjigu i sukladnost s važećim pravilima nadzora omogućit će točno utvrđivanje podrijetla mesa namijenjenog certificiranju.”

5.3. Metoda proizvodnje

1. Izmjena

Izmjena 13.: ažuriranje upućivanja na matičnu knjigu.

Razlog: na temelju ažurirane Uredbe o matičnoj knjizi za pasminu goveda Mertolenga, u skladu s Uredbom (EU) 2016/1012 od 8. lipnja 2016., cilj je ove izmjene da se u specifikaciji proizvoda za ZOI „Carne Mertolenga” u obzir uzmu sve životinje pasmine Mertolenga upisane u matičnu knjigu, uključujući one upisane u dodatni dio matične knjige jer nisu upisane u knjigu rođenih životinja.

Izvorni tekst: „Meso dobiveno isključivo od goveda pasmine Mertolenga koje je upisano u knjigu rođenih životinja.”

Izmijenjeni tekst: „Meso dobiveno isključivo od goveda pasmine Mertolenga koje je upisano u matičnu knjigu.”

Izvorni tekst: „Prema pravilima matične knjige za pasminu goveda Mertolenga upis životinje u knjigu rođenih životinja podrazumijeva da je ona tetovirana identifikacijskim brojem i da je potomak registriranih roditelja.”

Izmijenjeni tekst: „Prema pravilima matične knjige za pasminu goveda Mertolenga registriranje životinje znači da joj je dodijeljen jedinstveni identifikacijski broj i da je ona potomak registriranih roditelja.”

2. Izmjena

Izmjena 14.: brisanje odredaba o homogenosti serija za klanje.

Razlog: ova se točka briše kako bi se zadržala dosljednost s predloženim izmjenama opisa proizvoda, pri čemu su izbrisana upućivanja na masu trupa u svakoj dobnoj skupini.

Izvorni tekst: „Homogenost serija za klanje. Raspon težine u serijama: 50 kg. Raspon dobi unutar serija: četiri mjeseca”.

Izmijenjeni tekst: (briše se).

3. Izmjena

Izmjena 15.: ažuriranje odredaba o hlađenju.

Razlog: kako bi se zajamčila usklađenost sa Zakonskim dekretom br. 158/97, razdoblje hlađenja od 10 sati na 1 °C produženo je na 24 sata na 0–2 °C da bi se osiguralo da nakon post mortem pregleda slijedi razdoblje hlađenja u klaonici radi postizanja u svim dijelovima mesa temperature od najviše 7 °C, uz krivulju hlađenja koja osigurava stalno smanjenje temperature. Relativna vlažnost i brzina cirkulacije zraka trebaju osigurati i da ni na jednom dijelu površine trupa nema kondenzacije. Za rasijecanje, otkoštavanje, rezanje na odreske, zamatanje i pakiranje temperatura mesa na početku postupka mora biti od 0 °C do 2 °C. Vakuumirani komadi i odresci, kocke ili trake u vakuumskim pakiranjima ili u kontroliranoj atmosferi moraju se čuvati na temperaturi od 0 °C do 4 °C. Hlađenje, rukovanje i prerada trupa moraju se obavljati posebno u skladu s poglavljima V. i VII. Uredbe (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla.

Izvorni tekst: „10 sati na temperaturi od 1 °C”.

Izmijenjeni tekst: „Trupovi se moraju hladiti polako na temperaturi od 0 °C do 2 °C tijekom 24 sata tako da unutarnja mišićna masa prije rasijecanja postigne temperaturu od najmanje 7 °C”.

4. Izmjena

Izmjena 16.: ažuriranje odredaba koje se odnose na zrenje.

Razlog: kako bi se osigurala velika mekoća proizvoda povezana s potrebama velikih trgovaca na malo, najkraće razdoblje od klanja do prodaje potrošaču smanjeno je s četiri dana na tri jer to ne šteti kvaliteti proizvoda, korisno je za trgovinske kanale i osigurava hlađenje mišićne mase nakon klanja. Cijeli postupak zrenja koji se primjenjuje na meso životinja obuhvaćenih ZOI-jem „Carne Mertolenga” mora obavezno biti u skladu s uvjetima Uredbe (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla. Upućivanje na idealno razdoblje zrenja se briše jer je riječ o indikativnom upućivanju koje nema regulatorni status.

Izvorni tekst: „Idealno razdoblje zrenja za meso je sedam dana na temperaturi od 1 °C, ali se može ponuditi na prodaju potrošaču četiri dana nakon klanja.”

Izmijenjeni tekst: „Razdoblje zrenja mesa na temperaturama od 0 °C do 2 °C mora trajati najmanje tri dana, od datuma klanja do prodaje potrošaču.”

5. Izmjena

Izmjena 17.: ažuriranje odredaba koje se odnose na zamrzavanje.

Razlog: iako je zabrana zamrzavanja/dubokog zamrzavanja trupova, polovica i četvrtina trupova i dalje na snazi, sad je dopušteno zamrznuti vakuumirane komade i druge oblike mesa jer se tim načinom prezentiranja omogućuje održavanje kvalitete proizvoda ponuđenog potrošaču, a istodobno se, fleksibilnijim rokovima valjanosti i boljim usklađivanjem s trenutačnim potrebama upravljanja proizvodima, poboljšavaju trgovinski kanali.

Izvorni tekst: „Zamrzavanje je zabranjeno.”

Izmijenjeni tekst: „Zabranjeno je zamrzavanje/duboko zamrzavanje trupova, polovica ili četvrtina trupova. Dopušteno je zamrzavanje vakuumiranih komada ili komada pakiranih u drugim oblicima.”

6. Izmjena

Izmjena 18.: brisanje odredaba o sanitarnim uvjetima i veterinarskoj skrbi, zabranjenim tvarima, prijevozu, klaonicama, klanju, higijeni, rasijecanju i pakiranju te drugih odredaba.

Razlog: ti su aspekti uređeni općim zakonodavstvom te ih stoga nije potrebno navoditi u specifikaciji proizvoda.

Izvorni tekst:

„Sanitarni uvjeti i veterinarska skrb. Životinje mora dekontaminirati skupina za zaštitu zdravlja životinja za odgovarajuću regiju ili nadležno službeno tijelo. Veterinarske intervencije, propisane terapeutske intervencije i datumi takvih intervencija moraju se unijeti u jedinstveni identifikacijski dokument. Veterinar koji brine o životinjama jedini je odgovoran za uporabu lijekova. Kad je riječ o liječenju životinja namijenjenih klanju, mora se registrirati i razdoblje karencije za uklanjanje ostataka lijekova.”

„Zabranjene tvari. U skladu s postojećim ili budućim nacionalnim zakonodavstvom i zakonodavstvom Zajednice o uporabi lijekova koji se daju zajedno s hranom za životinje ili izravno, a posebno Zakonskim dekretom br. 210/84 i direktivama Vijeća 81/602/EEZ, 85/358/EEZ i 146/68 (sic), nije dopuštena uporaba zabranjenih tvari.”

„Prijevoz. U skladu s postojećim ili budućim nacionalnim zakonodavstvom i zakonodavstvom Zajednice o prijevozu živih životinja, moraju se poštovati sljedeća pravila: pri utovaru i istovaru ne smije se loše postupati sa životinjama, mora se poštovati minimalni prostor koji je neophodan za dobrobit životinja.”

„Klaonice. Klaonice koje je odobrila Zajednica ili klaonice koje pripadaju portugalskoj nacionalnoj mreži klaonica.”

„Klanje. Mora se poštovati odgovarajuće razdoblje karencije za uklanjanje ostataka lijekova, u skladu s jedinstvenom evidencijom i izvješćem koje izdaje veterinar. Mora se poštovati nacionalno zakonodavstvo i zakonodavstvo Zajednice o klanju životinja za prehranu ljudi.”

„Higijena. Pri preradi i pripremi mesa mora se poštovati važeće nacionalno zakonodavstvo i zakonodavstvo Zajednice.”

„Rasijecanje i pakiranje. Rasijecanje mora obavljati stručno osoblje u prostoriji koja je propisno legalizirana u tu svrhu.”

„Ostali zahtjevi utvrđeni odredbama Zajednice ili nacionalnim odredbama. Proizvodnja, prerada i stavljanje mesa na tržište moraju biti u skladu s primjenjivim nacionalnim zakonodavstvom i propisima Zajednice. Svi slučajevi koji nisu obuhvaćeni ovom specifikacijom uređeni su primjenjivim pravnim pravilima.”

Izmijenjeni tekst: (briše se).

7. Izmjena

Izmjena 19.: ažuriranje odredaba o hrani za životinje.

Razlog: zbog nejasne formulacije čini se da se važećom specifikacijom proizvoda zabranjuje upotreba izvora hrane za životinje koja nije krmna smjesa sa susjednih poljoprivrednih gospodarstava, što nema smisla. Osim toga, čini se da ne postoje ograničenja podrijetla krmne smjese, što isto tako nema smisla. Ovom se izmjenom nastoje razjasniti pravila koja se primjenjuju na hranu za životinje, posebno ako potječe izvan zemljopisnog područja. Ova izmjena znači da će u slučaju nestašice hrane za životinje, proizvođači moći zajamčiti dobrobit životinja ili kontinuiranu usklađenost sa specifikacijama drugog sustava kvalitete ili certificiranja (primjerice ekološki uzgoj). Iskoristili smo priliku da ažuriramo tekst o obvezama izvješćivanja za gospodarske subjekte s obzirom na trenutačne zahtjeve u pogledu službenih inspekcija.

Izvorni tekst: „Uzgoj je ekstenzivan s uzgojnom gustoćom manjom od 1,4 UG/ha. Telad se odvikava od sisanja u dobi od šest do devet mjeseci. (…) Ekstenzivna poljoprivreda održava se nakon prestanka sisanja, pri čemu je prehrana teladi slična prehrani njihovih majki.”

Izmijenjeni tekst: „Životinje se uzgajaju u ekstenzivnom uzgoju s uzgojnom gustoćom manjom od 1,4 UG/ha. Telad se hrani majčinim mlijekom do dobi od šest do devet mjeseci i pase zajedno sa svojim majkama. Ekstenzivna poljoprivreda održava se nakon prestanka sisanja, pri čemu je prehrana teladi slična prehrani njihovih majki.”

Izvorni tekst: Hrana za „telad” može se dopuniti krmnom smjesom u slučaju nestašice krmiva. (…) Dopuna: proizvodima s poljoprivrednoga gospodarstva ili krmnom smjesom. Životinje se uzgajaju u ekstenzivnoj poljoprivredi, a završna faza može se temeljiti na proizvodima dobivenima s gospodarstva ili krmnoj smjesi.”

Izmijenjeni tekst: „Prema potrebi prehrana životinja može se dopuniti proizvodima koji potječu s istog ili drugog gospodarstva ili krmnom smjesom. Životinje se uzgajaju u ekstenzivnoj poljoprivredi, a završna faza može se temeljiti na proizvodima dobivenima s istog ili drugog gospodarstva ili krmnoj smjesi.”

Izvorni tekst: (ne postoji)

Izmijenjeni tekst: „Ako je potrebno upotrebljavati hranu za životinje koja ne potječe s istog gospodarstva, proizvođači bi trebali dati prednost hrani za životinje koja potječe s drugih poljoprivrednih gospodarstava smještenih unutar zemljopisnog područja. Ako to nije izvedivo, može se upotrebljavati hrana za životinje koja potječe izvan zemljopisnog područja, pod uvjetom da na godišnjoj razini ne prelazi 50 % suhe tvari.”

Izvorni tekst: „Uporabu krmne smjese mora odobriti skupina proizvođača. O tome i o svim izdanim dozvolama mora se obavijestiti privatno nadzorno tijelo kako bi se mogla kontrolirati uporaba i svojstva te vrste hrane za životinje.”

Izmijenjeni tekst: „Upotreba hrane za životinje koja potječe s drugih poljoprivrednih gospodarstava i krmne smjese mora se prijaviti nadzornom tijelu tako da se mogu provjeriti izvor, svojstva i količine upotrijebljene ili namijenjene upotrebi.”

8. Izmjena

Izmjena 20.: ažuriranje odredaba koje se odnose na diskvalifikaciju proizvoda.

Razlog: ovom se izmjenom nastoje pojasniti odredbe u specifikaciji proizvoda koje se odnose na diskvalifikaciju proizvoda.

Izvorni tekst: „Diskvalifikacija. Zaštićena oznaka izvornosti ne može se dodijeliti trupovima ili komadima mesa koji: nisu u skladu sa specifikacijama koje se odnose na proizvodnju, preradu i stavljanje na tržište kako je utvrđeno u ovom dokumentu; su oštećeni u postupku klanja, iskrvarenja, evisceracije itd.”

Izmijenjeni tekst: „Diskvalifikacija. Certifikat se ne smije izdati za meso dobiveno od trupova ili komada koji su oštećeni (u postupku klanja, iskrvarenja, evisceracije itd.) u takvoj mjeri da je ugrožena sukladnost sa zakonodavstvom ili ovom specifikacijom proizvoda.”

5.4. Označivanje

1. Izmjena

Izmjena 21.: brisanje odredaba o identifikaciji i označivanju.

Razlog: ti su aspekti uređeni općim zakonodavstvom te ih stoga nije potrebno navoditi u specifikaciji proizvoda.

Izvorni tekst: „Identifikacija i označivanje. Meso mora biti označeno pečatom, naljepnicom ili pakiranjem s oznakom: CARNE MERTOLENGA – O. I. Trupovi se moraju označavati pečatom na raznim mjestima na svakoj polovici. Pakirani komadi moraju se označiti naljepnicama ili pečatima na pakiranju. Meso na podlošcima i pripremljeno meso moraju se označiti naljepnicama. Ime proizvođača, identitet i vrsta životinje, dob i datum klanja isto se tako moraju navesti na jedinstvenom obrascu. Ovaj obrazac mora biti priložen trupovima i drugim oblicima prezentiranja za vrijeme prijevoza i stavljanja na tržište. Kad je riječ o vakuumiranim komadima, mesu na podlošcima ili pripremljenom mesu, osim prethodno navedenih podataka, koji moraju biti vidljivi na etiketi, mora se navesti i vrsta komada mesa koji se nalaze u pripadajućoj ambalaži te njihova težina.”

Izmijenjeni tekst: (briše se).

2. Izmjena

Izmjena 22.: ažuriranje posebnih elemenata označivanja.

Razlog: brisanje zastarjelih pravnih upućivanja i pravno suvišnih odredaba. Brisanje obveznog zahtjeva o upotrebi žiga i logotipa „Carne Mertolenga” (čija je upotreba rezervirana isključivo za članove skupine) jer nijedan subjekt nije obvezan biti član skupine.

Izvorni tekst: „Označivanje se mora provesti u skladu s važećim zakonodavstvom (Zakonski dekret br. 170/92 i Provedbena odluka ministra br. 119/93) te mora sadržavati sljedeće podatke: žig i logotip: Carne Mertolenga – OI, vrsta proizvoda: (Novilho (mladi bik)/Novilha (junica)/Vitela (tele)), vrsta komada: (slabina, leđa itd.), neto težina, datum klanja, drugi elementi koji se smatraju relevantnima. Oznaka ZOI ‚Carne Mertolenga’, pripadajući simboli i logotipi koji se upotrebljavaju na etiketi i za oglašavanje mesa mogu se upotrebljavati samo u skladu s uvjetima utvrđenima u primjenjivim propisima Zajednice i Zakonodavnoj uredbi br. 293/93.”

Izmijenjeni tekst: „Bez obzira na format u kojem je prezentirano, proizvod ‚Carne Mertolenga’ mora: – na etiketi imati jedan od sljedećih izraza: ‚CARNE MERTOLENGA – DENOMINAÇÃO DE ORIGEM PROTEGIDA’ (CARNE MERTOLENGA – ZAŠTIĆENA OZNAKA IZVORNOSTI) ili ‚CARNE MERTOLENGA DOP’ (CARNE MERTOLENGA ZOI), – imati istaknut naziv nadzornog tijela.”

5.5. Ostalo

1. Izmjena

Izmjena 23.: brisanje odredaba o stavljanju proizvoda na tržište.

Razlog: brisanje odredaba koje su suvišne ili nisu u skladu sa zakonodavstvom.

Izvorni tekst: „Stavljanje na tržište. Vrstu stavljanja na tržište utvrđuje Mertolenga, Lda. te ono može biti u sljedećim oblicima: izravna prodaja društva Mertocar, Lda; prodaja drugih trgovačkih poduzeća reguliranih protokolom. Protokolima potpisanima s drugim trgovačkim poduzećima moraju se utvrditi pravila koja se primjenjuju na prezentiranje, čuvanje i prodaju proizvoda u skladu s ovom specifikacijom proizvoda.”

Izmijenjeni tekst: (briše se).

2. Izmjena

Izmjena 24.: ažuriranje informacija o nadzornom tijelu (odjeljak 7. specifikacije proizvoda).

Razlog: ova izmjena objašnjava se time što je nadležno tijelo imenovalo drugi subjekt kao kontrolno i certifikacijsko tijelo za „Carne Mertolenga”.

Pri predlaganju ove izmjene u obzir su uzeti brojni čimbenici.

Kao prvo, informacije o kontrolnom tijelu mogu brzo zastarjeti (zbog povlačenja imenovanja, oduzimanja akreditacije, promjene adrese itd.).

Kao drugo, ovo poglavlje u specifikaciji proizvoda nema regulatorni status. U skladu s primjenjivim zakonodavstvom o službenim inspekcijama ovaj proizvod pregledava kontrolno tijelo kojem nadležno tijelo delegira tu odgovornost, bez obzira na to što o tom pitanju piše u specifikaciji proizvoda. Činjenica da ovo poglavlje nije regulatorne prirode znači da je ažuriranje manje važno za proizvođače, stoga oni takvo ažuriranje obično traže samo kad je potrebno izmijeniti i druge aspekte specifikacije proizvoda. To je razlog zbog kojeg ovo poglavlje, kad je zastarjelo, obično duže ne bude ažurirano. Štoviše, tekst o kontrolnom tijelu u važećoj specifikaciji proizvoda nije primjenjiv već više od osamnaest godina, a proizvođači nisu imali potrebu zatražiti ažuriranje (s obzirom na to da se proizvod i dalje pregledava u skladu s primjenjivim zakonodavstvom).

Kao treće, podnošenje zahtjeva za izmjenu specifikacije proizvoda uključuje neke troškove za skupinu i proizvođače (utrošak vremena, dodjela ljudskih resursa, izdaci za komunikacije, potrošeni materijali itd.). Ti se troškovi moraju što više smanjiti te ih skupina i proizvođači ne bi trebali snositi svaki put kad dođe do promjene imena nadležnog tijela ili adrese nadzornog tijela.

Naposljetku, Europska komisija objavljuje ime i adresu relevantnih nadležnih i kontrolnih tijela, a države članice dužne su osigurati redovito ažuriranje tih informacija.

Stoga smatramo da je bolje uključiti upućivanje na mjesto na kojem se mogu pronaći ime i adresa nadzornog tijela jer se time omogućuje usklađenost s uvjetima iz članka 7. Uredbe (EU) br. 1151/2012 i osigurava ažurnost informacija o kontrolnom tijelu.

Izvorni tekst: „Associação de Criadores de Bovinos Mertolengos (Udruženje uzgajivača goveda Mertolenga), sa sjedištem u Lg. Alexandre Herculano, br.o 8, u Évori, predlaže se kao privatno nadzorno i certifikacijsko tijelo. To je udruženje zaduženo za upravljanje matičnom knjigom za pasminu Mertolenga, što znači da može brzo i pouzdano utvrditi podrijetlo trupova koje treba certificirati. Ima kvalificirano osoblje i pomoćne resurse potrebne za obavljanje potrebnih inspekcija.”

Izmijenjeni tekst: „Nadležno tijelo zaduženo za provedbu službenih kontrola za provjeru usklađenosti s pravnim zahtjevima u okviru ZOZP-a je Glavna uprava za poljoprivredu i ruralni razvoj (Direção-Geral de Agricultura e Desenvolvimento Rural – DGADR), koja je registrirana na adresi Av. Afonso Costa, br.o 3, 1949-002 Lisabon. Provjeru certifikacije obavlja imenovano kontrolno tijelo.”

3. Izmjena

Izmjena 25.: brisanje odredaba o nepravilnostima i žalbama.

Razlog: brisanje odredaba koje se odnose na primjenu kazni. Za njihovo utvrđivanje odgovorno je nadležno tijelo te stoga ne bi trebale biti uključene u specifikaciju proizvoda.

Izvorni tekst: „Nepravilnosti. Nepoštovanje pravila utvrđenih u specifikaciji proizvoda za ZOI „Carne Mertolenga” može kao posljedicu imati sljedeće: 1. pisano upozorenje; 2. privremenu suspenziju proizvođača koji je počinio povredu; 3. zabranu uporabe certifikata. Uprava društva MERTOCAR, Lda. bit će odgovorna za procjenu neusklađenosti i njezine ozbiljnosti nakon što se saslušaju uključene strane. Odluka će se temeljiti na ozbiljnosti otkrivene nepravilnosti, a uzet će se u obzir i ponavljanje prekršaja. Postupak će se prijaviti privatnom nadzornom tijelu.

Izmijenjeni tekst: (briše se).

Izvorni tekst: „Žalba. Pri svakoj žalbi na kaznu o kojoj odluči MERTOCAR, Lda. mora se slijediti ovaj redoslijed podnošenja: uprava, glavna skupština, IMAIAA (Institut za poljoprivredna tržišta i poljoprivredno-prehrambeni sektor).”

Izmijenjeni tekst: (briše se).

4. Izmjena

Izmjena 26.: zamjena izraza „sredina stoljeća” izrazom „sredina dvadesetog stoljeća” (izmjena teksta – odjeljak 6. specifikacije proizvoda).

Razlog: u tekst je dodano upućivanje na 20. stoljeće jer je specifikacija sastavljena 1990-ih, a sad smo u 21. stoljeću.

Izvorni tekst: „Iz tih se područja sredinom stoljeća proširila po regijama Alentejo i Ribatejo.”

Izmijenjeni tekst: „Iz tih se područja sredinom dvadesetog stoljeća proširila po regijama Alentejo i Ribatejo.”

5. Izmjena

Izmjena 27.: brisanje odlomka.

Razlog: ovaj je odlomak nepotreban. Briše se jer se ne uklapa u ostatak teksta.

Izvorni tekst: „Trenutačno na temelju provedenog opsežnog istraživanja treba pohvaliti produktivnost goveda Mertolenga. U usporedbi s drugim portugalskim pasminama smatra se najboljom pasminom goveda za ekstenzivnu poljoprivredu te je stoga ažurirana i uključena u novi ZPP.”

Izmijenjeni tekst: (briše se).

JEDINSTVENI DOKUMENT

„Carne Mertolenga”

EU br.: PDO-PT-0212-AM01 – 1. ožujka 2018..

ZOI (X) ZOZP ( )

1. Naziv (ZOI-ja ili ZOZP-a)

„Carne Mertolenga”

2. Država članica ili treća zemlja

Portugal

3. Opis poljoprivrednog ili prehrambenog proizvoda

3.1. Vrsta proizvoda

Razred 1.1. Svježe meso (i nusproizvodi klanja)

3.2. Opis proizvoda na koji se odnosi naziv iz točke 1.

Meso životinja pasmine Mertolenga upisanih u knjigu rođenja koje su potomci bika i krave upisanih u matičnu knjigu za pasminu goveda Mertolenga.

Dobne skupine:

„Vitela” (tele) – životinje starije od šest mjeseci do najviše dobi od 10 mjeseci u trenutku klanja.

„Vitelão” (jednogodišnje tele) – životinje starije od 10 mjeseci do najviše dobi od 15 mjeseci u trenutku klanja.

„Novilho/novilha” (mladi bik/junica) – životinje starije od 15 mjeseci do najviše dobi od 30 mjeseci u trenutku klanja.

Za certifikaciju su prihvatljivi i trupovi životinja drugih dobnih skupina.

Dopušteno razvrstavanje trupova:

Konformacija: u dobnoj skupini mladog bika/junice dopuštene su kategorije U, R i O. U ostalim dobnim skupinama dopuštene su kategorije U, R, O i P.

Mast: mora biti čvrsta, a ne vodenasta, i boje koja varira od bijele do žute. Trupovi četvrte kategorije mogu se certificirati samo ako će biti rasječeni. Trupovi pete kategorije isključeni su.

Boja: tamnoružičasta do tamnocrvena.

pH-vrijednost: manja od 6.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Životinje se uzgajaju u ekstenzivnom uzgoju s uzgojnom gustoćom manjom od 1,4 UG/ha.

Telad se hrani majčinim mlijekom do dobi od šest do devet mjeseci i pase zajedno sa svojim majkama. Ekstenzivna poljoprivreda održava se nakon prestanka sisanja, pri čemu je prehrana teladi slična prehrani njihovih majki.

Stada se uglavnom hrane na pašnjacima (prirodnim ili poboljšanim), slamom, sijenom/silažom, otavom i žirovima. Prema potrebi prehrana životinja može se dopuniti proizvodima koji potječu s istog ili drugog gospodarstva ili krmnom smjesom.

Životinje se uzgajaju u ekstenzivnoj poljoprivredi, a završna faza može se temeljiti na proizvodima dobivenima s istog ili drugog gospodarstva ili krmnoj smjesi.

Ako je potrebno upotrebljavati hranu za životinje koja ne potječe s tog gospodarstva kako bi se, na primjer, osigurala trajna dobrobit životinja ili kontinuirana usklađenost sa specifikacijama drugog sustava kvalitete (kao što je ekološka proizvodnja) ili certificiranja, proizvođači bi trebali dati prednost hrani za životinje koja potječe s drugih poljoprivrednih gospodarstava smještenih unutar zemljopisnog područja. Ako to nije izvedivo, može se upotrebljavati hrana za životinje koja potječe izvan zemljopisnog područja, pod uvjetom da na godišnjoj razini ne prelazi 50 % suhe tvari i da to ne utječe na ključna svojstva mesa navedena u opisu proizvoda.

3.4. Posebni proizvodni postupci koji se moraju provesti na određenom zemljopisnom području

Teljenje, uzgoj i klanje.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Meso „Carne Mertolenga” može se prodavati u obliku trupa, polovice trupa, četvrtine trupa ili vakuumiranih komada, na podlošcima ili kao pripremljeno meso. Zabranjeno je zamrzavanje/duboko zamrzavanje trupova, polovica ili četvrtina trupova. Dopušteno je zamrzavanje vakuumiranih komada ili komada pakiranih u drugim oblicima.

3.6. Posebna pravila za označivanje proizvoda na koji se odnosi registrirani naziv

Bez obzira na format u kojem je prezentirano, proizvod „Carne Mertolenga” mora:

— na etiketi imati jedan od sljedećih izraza: „Carne Mertolenga – Denominação de Origem Protegida” (Carne Mertolenga – zaštićena oznaka izvornosti) ili „Carne Mertolenga DOP” (Carne Mertolenga ZOI),

— imati istaknut naziv nadzornog tijela.

4. Sažeta definicija zemljopisnog područja

Okruzi Portalegre, Santarém, Évora, Beja i Setúbal.

5. Povezanost sa zemljopisnim područjem

Zemljopisno područje „Carne Mertolenga” odlikuje se mediteranskom klimom, s godišnjim padalinama u rasponu od 450 do 800 l/m2, koje su najčešće ujesen i zimi. Ljeta su vruća i suha. Zahvaljujući uglavnom tim klimatskim uvjetima, na tom području prevladavaju ekstenzivna stočarska gospodarstva, od kojih većina uključuje lugove hrasta plutnjaka i hrasta crnike.

Ti su uvjeti u regiji potaknuli razvoj pasmine goveda Mertolenga, koja je poznata po svojoj izdržljivosti, dugovječnosti i ekonomičnosti. Vrijedi spomenuti i visok stupanj plodnosti, njezinu reproduktivnu dugovječnost i sposobnost da pretvori i najsiromašniju hranu za životinje u visokokvalitetno meso. Postoje četiri mjesta koja se spominju kao mjesto podrijetla ove pasmine: općina Barrancos i najsiromašnija područja Serpa i Beja, Vale do Sado i Vale do Sorraia. U dalekoj prošlosti izraz „mertolengo” upotrebljavao se za opisivanje vrste goveda koja je zbog malog rasta i izdržljivosti bila pogodna za uzgoj na gruboj zemlji općina Mértola i Alcoutim, koje se odlikuju brežuljkastim terenom s ograničenom količinom krmiva. Iz tih se područja pasmina proširila po regijama Alentejo i Ribatejo.

Ova se goveda hrane hranom koja se temelji na prirodnim ili poboljšanim pašnjacima, žirovima i strništima usjeva žitarica. Ostale vrste hrane obično se upotrebljavaju samo u slučaju krajnje nestašice krmiva. S obzirom na to da je hrana za životinje dostupna u izobilju samo u proljeće i da je gotovo uvijek kvalitativno manjkava, izvanredan način na koji se ta goveda prilagođavaju čestim nestašicama ključan je za osiguravanje njihova opstanka u regiji proizvodnje. Smatra se da su u nekim slučajevima ova goveda jedina moguća opcija uzgoja.

Uvjeti u regiji proizvodnje znače da se životinje uzgajaju u ekstenzivnom sustavu (uzgojna gustoća manja od 1,4 UG/ha), pri čemu se upotrebljavaju travnjaci hrasta crnike koji su tipični za tu regiju. Rezultat sustava proizvodnje, zajedno sa svojstvima same pasmine, jesu životinje male do srednje veličine, s trupovima koji su relativno lagani za svoju dob u vrijeme klanja i koji nemaju velik udio unutarnje ili vanjske masti. Ti su trupovi razmjerno mali s čvrstom masti koja nije vodenasta. Boja trupova varira od bijele do žute, a boja mesa od tamnoružičaste do tamnocrvene.

Upućivanje na objavu specifikacije

(članak 6. stavak 1. drugi podstavak ove Uredbe)

https://www.dgadr.gov.pt/images/docs/val/dop_igp_etg/Valor/CE_Carne_Mertolenga.pdf

(1) SL L 343, 14.12.2012., str. 1.